Apukinokset ja kalastusrajoitukset ovat saaneet saimaannorppakannan tasaiseen kasvuun.

Hellyyttävällä videolla ohikulkija auttaa norpan löytämään takaisin avantoonsa pitkän 7 kilometrin lyllerryksen jälkeen. Video: Allan Mylläri

Tänä keväänä syntyneet saimaannorpat on pääpiirteittäin laskettu. Tiedot varmistuivat perjantaina.

Yhteensä tänä vuonna syntyi 77 kuuttia eli norpan poikasta. Niistä neljä on löytynyt kuolleena.

- Nyt näyttää hyvältä. Reilut viisi vuotta sitten, kun kalastusrajoitusalueet laajenivat, niin ne kuutit, jotka silloin selvisivät, ovat tulleet sukukypsiksi, sanoo Metsähallituksen suojelubiologi Jouni Koskela.

Syntyneiden norppien määrä voi tästä vielä nousta pesäpaikkasukellusten myötä. Lisäksi arvioita joudutaan tekemään sellaisilla alueilla, joissa ei ole keliolojen eli lähinnä äkisti heikentyneiden jäiden takia päästy käymään.

- Uskallan arvioida, että lopullinen luku on yli 80, sanoo Koskela.

Vuosi sitten keväällä syntyi arvioidusti 83 kuuttia, joista neljätoista kuolleena. Toissavuonna syntyi 87 kuuttia. Norppanaaras synnyttää tavallisesti yhden kuutin.

Talvikannan, johon ei ole laskettu tänä keväänä syntyneitä, koko on tällä hetkellä 370-380 saimaannorppaa.

Nisäkäskannat lasketaan ennen uusien poikasten syntymistä.

- Kannan koon voi laskea karkeasti siten, että kertoo viidellä syntyneiden poikasten lukumäärän.

Mitään muuta yksiselitteistä vertailuaineistoa kannan laskemiseen ei ole kuin pesälaskennan tulokset.

Maaginen raja ylittymässä

Saimaannorppakanta oli pienimmillään 1980-luvun alussa.

- Tuolloin nykyarvion mukaan oli 150-180 norppaa. On esitetty arvioita, että niitä olisi ollut vain sata, mutta sellainen arvio on tehty ehkä puutteellisin tiedoin.

Koskela sanoo, että 400 yksilön rajaa on pidetty sellaisena välitavoitteena, jossa voitaisiin sanoa, että saimaannorpan välitön sukupuuton uhka olisi ehkäisty.

- Mutta ei tässä voi henkseleitä alkaa paukuttelemaan.

Saimaannorpan suojelustrategian välitavoitteena on, että saimaannorpan talvikanta kasvaa 400 yksilöön vuoteen 2025 mennessä.

Apukinokset pelastavat

Toinen asia, mikä saimaannorppakannan kasvuun kalastusrajoitusten lisäksi vaikuttaa, on apukinosten tekeminen. Ne parantavat kuutin hengissä pysymisen todennäköisyyttä.

- Tänä vuonna lähes kaikki apukinokset oli otettu käyttöön.

Osassa apukinoksista oli ollut poikasia, osa on ollut makuupesinä.

Apukinoksia on kolattu saimaannorpille vuodesta 2014 lähtien. Ne tehdään tunnetuille norppien pesäpaikoille. Koskela arvioi, että apukinokset kestävät pitempään kuin luonnonpesät eli käytännössä pesän katto ei romahda liian aikaisin.

- Se yllätti heti ensimmäisenä vuonna, kun apukinoksia tehtiin, miten norppa hyväksyi ne.

Norppa havaitsee apukinoksen jään alta.

- Se ymmärtää, että kun on tummempi kohta eli siitä ei päivä paista läpi, niin siinä on enemmän lunta. Sitten se kaivaa eturäpylän kynsillä itselleen reiän pesään.

Vähän lunta, paljon kuolleita

Apukinokset auttavat erityisesti vähälumisina talvina. Kevättalvet 2006 ja 2007 olivat vähälumisia ja tuolloin saimaannorppien poikaskuolleisuus nousi 40 prosenttiin.

Kun kunnon pesiä ei ole, ovat kuutin imetysolot huonot.

- Pesän kätkössä emo saa rauhassa imettää. Jos suoja puuttuu, pakkanen on uhkana ja nisäkäspedot, lähinnä kettu, uhkaavat, kertoo suojelubiologi Jouni Koskela.

Myös ihminen aiheuttaa häiriötä. Jos esimerkiksi viikonlopun mökillään oleva kulkee lähellä poikasta, imetyskertoja jää välistä. Ensimmäisten viikkojen pitäisi olla mahdollisimman rauhallisia.

Koskela kiittää sitä, että apukinosten kolaamiseen on saatu paljon vapaaehtoisia.

Norppa leviää uusille vesille

Saimaannorpan havaittiin tämän kevään laskennassa myös levinneen uusille alueille, Puruvedelle.

- Tämä osoittaa, että kanta kasvaa. Uudet yksilöt lähtevät valtaamaan uusia alueita.

- Mutta hidasta se on. Puruvedellä on nähty norppia noin kymmenen vuoden ajan ja nyt todettiin ensimmäinen syntynyt poikanen.

Puruvedellä ei ole verkkokalastuskieltoa, jolla on pyritty suojelemaan kuutteja. Kalastuskielto on huhtikuun puolivälistä kesäkuun loppuun.

ELY-keskus neuvottelee nyt, että verkkokalastuskielto saataisiin käyttöön myös norpan uusilla leviämisalueilla.

Kettu tappoi ainakin yhden

Tänä kevättalvella kuolleista neljästä norpasta ainakin yhden on tappanut kettu, ja toistakin epäillään ketun surmaamaksi. Kaksi kuuttia on pesäkuolleita.

Kaikki kuutit ja muut norpat, jotka löydetään kuolleena, toimitetaan Metsähallituksen tiloihin pakasteeseen, jotta niiden kuolinsyy voidaan selvittää.